**Plastregister**

|  |
| --- |
| **Verbalforslag:** |
| Det innføres et plastregister. |

Vi vet for lite om plast i den norske økonomien, behandlingen av den og potensiale for gjenvinning. MEPEX har estimert at det genereres en total avfallsmengde på 540 000 tonn plast årlig, dette omfatter fiskeri og oppdrettsutstyr, bygg- og anleggsprodukter, bildekk, plast i EE-produkter, tekstiler, m.m[[1]](#footnote-1). Vi har behov for en bedre oversikt dersom vi skal løse plastutfordringene.

WWF foreslår å opprette et plastregister å få oversikt over plasten som settes på det norske markedet for å kunne iverksette effektive tiltak for å redusere mengden jomfruelig plast. Plastregisteret bør baseres på, og være en videreutvikling av, emballasjeregisteret under Miljødirektoratet og ses i sammenheng med produsentansvar for plastprodukter. Registeret kan finansieres av produsenter gjennom produsentansvaret eller via en plastavgift, og vil derfor ikke bety økte utgifter utover startkostnadene for å etablere ordningen.

I dag har vi et [utvidet produsentansvar for emballasje](https://lovdata.no/dokument/SF/forskrift/2004-06-01-930/KAPITTEL_7#%C2%A77-5), og en [returordning for drikkevareemballasje](https://lovdata.no/dokument/SF/forskrift/2004-06-01-930/kap6#kap6). I del to av Miljødirektoratets arbeid «Videreutvikling av produsentansvaret i Norge» anbefales det å innføre en ny produsentansvarsordning for utstyr fra fiskeri, akvakultur og fritidsfiske og for enkelte plastprodukter som er omfattet av EUs plastdirektiv. Dette er et godt utgangspunkt, og produsenter av disse produktene kan også få plikt gjennom produsentansvaret til å bidra til et register. Det vi derimot ikke får gjennom disse ordningene er oversikt over plasten som i dag ikke er underlagt et produsentansvar, men som kanskje burde bli det i fremtiden.

Et helhetlig plastregister kan og bør tydeliggjøre forpliktelser og ansvarsoverføring i produsentansvaret når det gjelder innsamling og videre behandling av plastavfallet. Det bør også inkludere revidering og kontroll av en tredjepart av både returselskaper og produsenter, som bør ledes av Miljødirektoratet. En slik ordning vil sørge for både åpenhet og gi sivilsamfunnet bedre mulighet til å følge opp og utføre sin funksjon.

For å støtte dette arbeidet bør plikt til å melde seg til registeret og rapportere inn data på mengde plast satt på markedet forskriftsfestet. Dette kan kobles til arbeidet med en ny forskrift om plastavgift. WWFs har sendt forslag om avgift og NOU om plast til Finansdepartementet.

1. https://s3.eu-west-1.amazonaws.com/handelensmiljofond/PDF/Materialstr%C3%B8mmen-til-plast-i-Norge-Hva-vet-vi.pdf [↑](#footnote-ref-1)